SKRIFTLIG FORESPØRGSEL E-2202/99

af Luis Berenguer Fuster (PSE) til Kommissionen

(29. november 1999)

Om: Kommissionens initiativer vedrørende forbrugernes rettigheder i aftaler med flyselskaber

Liberaliseringen af flytransportsektoren har medført betydelige fordele for forbrugerne, først og fremmest ved at de har fået flere valgmuligheder og bedre priser. Imidlertid kan uhensigtsmæssig deregulering ofte føre andre uheldige virkninger med sig som følge af trafikophobning i luftrummet og utilstrækkelig infrastruktur i lufthavnene. Det skaber også vanskeligheder for forbrugerne, som bliver ofre for forsinkelser, mister tilslutning til andre fly eller bliver udsat for andre ubehageligheder. Når sådanne forhold opstår, viger flyselskaberne uden om deres ansvar ved at henvise til det, der står med småt i flybilletten.

Agter Kommissionen at tage noget initiativ til at fastlægge flyselskabernes ansvar og sikre, at flypassagerer får erstatning, når flyselskaberne ikke overholder tiderne, eller der forsvinder baggage?

Svar afgivet på Kommissionens vegne af Loyola de Palacio

(19. januar 2000)

Kommissionen skal til at påbegynde en større høring om flypassagerers rettigheder i Fællesskabet med henblik på at foretage en fuld vurdering af den nuværende situation og at udvikle en ny strategisk fremgangsmåde vedrørende dette spørgsmål i det kommende år. Der vil blive udsendt et høringspapir i nær fremtid. Heri vil man forsøge at opnå synspunkter både fra branchen og fra forbrugerne om forsinkelser og bagage samt en langt bredere række andre spørgsmål. Der vil blive foretaget en indsats i lyset af de modtagne reaktioner. Et enkelt tiltag bliver allerede iværksat i de kommende måneder med henblik på at informere passagererne obligatorisk offentliggørelse af præcisionsindikatorer for luftfartsselskaber og lufthavne.

Der foreligger allerede bestemmelser i EF-ret om erstatning til forsinkede passagerer, som er kommet for sent frem til deres destination, fordi luftfartsselskabet har overbooket flyet. Sådanne passagerer har ret til øjeblikkelig erstatning på op til 300 i henhold til Rådets forordning (EØF) nr. 295/91 af 4. februar 1991, som fastsætter fælles bestemmelser for en ordning for kompensation til ruteflypassagerer, der afvises på grund af overbookning(1). Et forslag(2) til ændring af forordningen, som forbedrer erstatningsniveauet og udvider det til at omfatte passagerer, som er forsinkede, fordi et luftfartsselskab annullerer deres fly, er nær vedtagelse. En mere udvidet erstatning må nøje overvejes, da en stor del af forsinkelserne skyldes faktorer, som virkelig ligger uden for luftfartsselskabernes kontrol, navnlig lufttrafikforsinkelser.

Vedrørende bagage fastsætter Warszawa-konventionen af 1929 lave maksimumsbeløb på ca. 17 pr. kg for luftfartsselskabernes erstatningsansvar for tab eller beskadigelse på internationale rejser. Den nye Montreal-konvention af maj 1999 hæver dette beløb til ca. 1 300 pr. passager. Erstatning ud over disse grænser er kun mulig, hvis passageren forud er blevet enig om et højere beløb med luftfartsselskabet og har betalt ekstra afgifter for at dække yderligere forsikring. Kommissionen agter at stille forslag om EF-ratificering og gennemførelse af den nye Montreal-konvention i begyndelsen af 2000.

(1) EFT L 36 af 8.2.1991.

(2) KOM(98) 580 endelig udg.